Omkom etter fallulykke i Volda
34-åringen fra Vestnes kommune i Romsdal ble funnet bevisstløs på et fortau nær ferjekaia i Volda ved 5-tiden om morgenen. Politiet var først usikre på om det dreide seg om en ulykke eller en kriminell handling. - Det var bare fotspor etter 34-åringen på stedet. Dermed kan ikke andre ha vært involvert. Han har falt 5 til 7 meter fra en bergskrent og ned på fortauet, sier operasjonsleder Leif Arne Valderhaug i Sunnmøre politidistrikt til NTB. Mannen fikk en svært alvorlig hodeskade og ble først kjørt til sykehuset i Volda med ambulanse. Deretter ble han fløyet videre med helikopter til St. Olavs hospital i Trondheim. Etter det politiet har grunn til å tro, tok det ikke lang tid fra mannen falt til han ble funnet.
Den 34 år gamle mannen som ble funnet kritisk skadd i Volda lørdag morgen, døde av skadene søndag ettermiddag.